
Informācija medijiem
18.04.2017.
27.aprīlī NVO tiekas Tehnoloģiju laikmetā!

[bookmark: _GoBack]Jau septīto gadu nevalstiskās organizācijas (NVO) aicinātas piedalīties bezmaksas forumā par jaunākajām tehnoloģijām – „NVO Tehnoloģiju laikmets”. Forums šogad notiks 27. aprīlī no plkst. 9:30 – 15:00 un tajā varēs piedalīties gan klātienē (Microsoft Latvia birojā Zaļā ielā 1, 4.st., Rīgā), gan arī neklātienē – vērojot foruma tiešraidi NVO televīzijas platformā NVOTV.LV.

Foruma darba kārtību var aplūkot ŠEIT. Klātienes apmeklētāji aicināti pieteikties līdz 24.aprīlim rakstot uz sintija@nvo.lv vai zvanot pa tālruni 67846464.

Foruma ietvaros dalībniekiem būs iespēja uzzināt reālus NVO labās prakses piemērus moderno tehnoloģiju izmantošanā divās tematiskajās daļās:
1) Tehnoloģijas un sabiedrības līdzdalība - par  iesaistes iespējām izmantojot dažādus e-rīkus.
2) Praktiski padomi un labās prakses piemēri – informācija, kur un kā papildināt savas zināšanas par jaunākajiem e-risinājumiem, kā arī praktiska darbība ar Office 365 un Azure plašajām iespējām. Tāpat klātesošie iepazīsies ar  NVO un uzņēmumu pieredzi dažādu tehnoloģiju izmantošanā.

Konferencē darbosies arī tehnoloģiju izstāde, kurā interesentiem tiks sniegta iespēja iepazīties ar jauninājumiem moderno tehnoloģiju jomā.

Forumu organizē Latvijas Pilsoniskā alianse (eLPA) sadarbībā ar Microsoft Latvia, informācijas izplatīšanā sadarbojoties ar reģionālajiem NVO atbalsta centriem visā Latvijā. Forumā katru gadu satiekas nevalstiskās organizācijas (NVO), kas meklē iespējas, kā papildināt savu darbu ar jaunāko interneta tehnoloģiju izmantošanas iespējām, kā arī tikties ar jomas profesionāļiem.

Kā norāda biedrības Latvijas Pilsoniskās alianses direktora pilnvaru izpildītāja Kristīne Zonberga: “Nevalstiskās organizācijas ejot līdzi laikam ļoti aktīvi izmanto dažādus e-rīkus, lai uzlabotu savu darbu un pārsteigtu savus sadarbības partnerus un biedrus. Forums ikgadu sniedz dažādas idejas, kuras veicina un optimizē nevalstisko organizāciju darbu.”

Savukārt Microsoft Latvia vadītāja Renāte Strazdiņa atgādina, ka Microsoft programmatūra un mākoņpakalpojumi organizācijām ar sabiedriskā labuma statusu arvien ir pieejami bez maksas, kā arī akcentē Microsoft Latvia ieguldījumu NVO darba attīstībai: „Jau septīto gadu pēc kārtas Microsoft Latvia kopā ar sadarbības partneriem rīko Tehnoloģiju konferenci NVO pārstāvjiem, jo tieši nevalstiskās organizācijas veicina sabiedrībai svarīgu jautājumu un izaicinājumu risināšanu. Microsoft līdz šim ir sniedzis atbalstu vairāk kā 250 organizācijām visā Latvijā, piešķirot finansējumu, programmatūru un nodrošinot pakalpojumus. Esam gandarīti, ka Latvijā ir organizācijas, kuras, gudri un jēgpilni izmantojot tehnoloģijas, attīstās un gadu no gada sasniedz lielāku atbalstu sabiedrībai. Šogad konferencē stāstīsim par jaunāko tehnoloģiju sniegtajām iespējām, īpašu uzsvaru liekot uz mākoņtehnoloģiju potenciālu, ko globāli izmanto jau vairāk kā 71 000 nevalstiskās organizācijas,“ saka Renāte Strazdiņa, Microsoft Latvia vadītāja, uzsverot, ka Microsoft programmatūra un mākoņpakalpojumi NVO ar sabiedriskā labuma statusu arvien ir pieejami bez maksas.  


Par biedrību Latvijas Pilsoniskā alianse

Latvijas Pilsoniskā alianse (eLPA) ir neatkarīga bezpeļņas nevalstiskā organizācija - biedrība, kuras mērķis ir stiprināt pilsonisko sabiedrību Latvijā, atbalstot Latvijas nevalstisko organizāciju kopējās intereses un veidojot labvēlīgu vidi biedrību un nodibinājumu darbībai. eLPA šobrīd apvieno 125 biedrus (biedrības, nodibinājumus un privātpersonas). eLPA aktīvi darbojas kā NVO sektora interešu aizstāvis, sekojot līdzi lēmumu pieņemšanai valsts pārvaldē, kā arī aicinot Latvijas NVO aktīvi līdzdarboties un aizstāvēt savas intereses. Tās pārstāvji regulāri piedalās Ministru Kabineta un ministriju darba grupās, iknedēļas valsts sekretāru sanāksmēs, kā arī LR Saeimas komisiju sēdēs ar mērķi nodrošināt NVO kā ieinteresētās puses līdzdalību politikas dokumentu un tiesību aktu izstrādē un izmaiņu ieviešanā. Vairāk informācijas: www.nvo.lv 

Par Microsoft Latvia
Microsoft pārstāvniecība Latvijā ir dibināta 1999. gadā, un 2017. gadā kompānijai no gandrīz 360 partneriem ir 87 zelta un sudraba sertificēti partneri, kuri kopā nodarbina vairākus tūkstošus darbinieku un Latvijas tautsaimniecībā veido vienotu, inovatīvu un ražojošu struktūru ar būtisku kopējo devumu valsts IKP. Microsoft Latvia profesionāļi jau vairāk kā 17 gadu nodrošina partneru atbalstu, servisu un risinājumu izstrādi, kā arī mārketinga kampaņas. Jāuzsver, ka Microsoft Latvijā dažādu sabiedrības labuma projektu īstenošanā investējis, ziedojis naudu un programmatūru vairāku desmitu miljonu ASV dolāru apjomā.

Par Kurzemes NVO atbalsta centrs
Kurzemes NVO atbalsta centrs (KNVOAC) ir  sabiedriskā labuma organizācija, kura Kurzemes reģionā jau 19 gadus sniedz bezmaksas konsultācijas un apmācības organizācijām to darbības uzsākšanai, attīstībai, finansējuma piesaistē un ikdienas darba veikšanā, uztur un koordinē NVO informācijas tīklu Kurzemē, koordinē NVO tikšanās savā starpā un ar pašvaldībām, kā arī organizē labās pieredzes apmaiņas pasākumus, Kurzemes NVO festivālus, forumus un konferences. KNVOAC ir vienīgā organizācija Kurzemē, kura īsteno pilsoniskās sabiedrības aktivizēšanas, koordinēšanas, informēšanas, izglītošanas un iesaistes  aktivitātes visā Kurzemes reģionā. Vairāk informācijas: www.kurzemesnvo.lv 


Informāciju sagatavoja:

Anita Īvāne, Biroja vadītāja
Biedrība „Latvijas Pilsoniskā alianse”
Tel. 67 84 64 64,  alianse@nvo.lv

Inese Siliņa, priekšsēdētāja
Biedrība „Kurzemes NVO atbalsta centrs”
Tel. 29811722,  inese@kurzemesnvo.lv 

